  Майя Бывальцева Покчи гужем Удмуртие вуыны быгатоз куарусён пумын-коньывуон кутсконын. Facebook мерлыко вотэсын со сярысь ивортӥз улосвыл Гидрометцентрысь куазез чакланъя ёзэтлэн кивалтӥсез Алла Шумихина. «Чакланы быгатэммыя (7–10 нунал азьпал) али — сӥзьыл куазь», ватсаз куазез эскерись. Озьы ик со пусйиз, покчи гужем куарусёнэ лыктэ ке, со туж шуныт луыны быгатэ, «нуназе шорлыдын 19,5 градус, коньывуонэ ке — сокем шуныт ӧвӧл ни, нуназе температура 16 градусозь гинэ ӝутске». Шумихиналэн верамезъя, берло 15 аръёс ӵоже покчи гужем котькуд ар вал, но пӧртэм вакытэ кутскылӥз, шунытэзъя но кыстӥськемезъя озьы ик пӧртэм луылӥз. «Шорлыдын со 22-тӥ куарусёнэ кутске но 5–8 нунал кыстӥське (тужгес вазь кутскиз вал 7-тӥ куарусёнэ, тужгес бер — 11-тӥ коньывуонэ). Шунты тулкымъёс кыстӥськемзыя пӧртэм луыны быгато — 4 нуналысен 10–14 нуналозь. Шер луылэ 25 нуналозь», — вераз синоптик. ВАТСАН Покчи гужем — кӧс но шуныт куазь, улосвылэ вуэ сӥзьыл кезьытъёс кутскем дыръя, со ар понна берпуметӥосыз югыт нуналъёс. Вуэ Азорский шормуӵъёс палась антициклон шунды ӝужан пала мынэмен. Шуныт но кӧс куазь нырысь ик лыктэ шунды пуксён палась улосвылъёсы, собере Удмуртие. Тегъёс: Мерлык Удмуртия куазь сӥзьыл  